Pärnu Raeküla Kool

Pärnu Raeküla Kool on eestikeelne üldharidust pakkuv põhikool Pärnus. Kool asub kahes õppehoones, Käo 4 ja Lembitu 1A (algklasside maja).
Pärnu Raeküla Kool kasutab tunnuslauset: Vitae, non scholae discimus. (Me ei õpi mitte kooli, vaid elu jaoks).

Ajalooline ülevaade

Raekülla kooli asutamise mõte tuli 1911. aasta juulis Pärnu Eesti kooliseltsi Raeküla osakonna asutamisega Konstantin Pätsi eestvedamisel. Sel ajal tuli kooli asutamise luba taotleda Riiast ja kõige paremini oskasid asja juhendada vennad Konstantin ja Voldemar Päts. Luba saadi ja linna rahaga püstitas Martin Klein Raeküla mändide alla kahe klassiruumiga koolimaja.
Maja oli küll valmis, kuid koolijuhataja puudumisel õnnestus kool avada kahe-aastase algkoolina alles 23. märtsil 1913, kui juhatajaks tuli Martin Jürgen Viljandist. Venekeelset õpetust andis 60 lapsele kaks õpetajat. Järgmisel aastal oli õpilasi juba sadakond ja töötati kolme jaoskonnaga kahes klassiruumis. Riigi koolivalitsus maksis palka õpetajatele, muretses õppevahendid ja soetas raamatukogu. Linna aruannetes on kirjas vaid küttekulud.
Esimese maailmasõja ajal hõivasid koolimaja sõdurid ja kooli vara evakueeriti Venemaale Tveri kubermangu. 
1919. aastal võttis Pärnu linn Raeküla kooli linna algkoolide nimekirja ja nimetas selle Pärnu VII algkooliks. Nüüd oli koolis neli klassi ja 29 aastaks tuli kooli õpetama ja juhatama Aleksander Hansschmidt-Helila.
Sõjaväe lahkumise järel tuli koolimajale kõigepealt uued aknad-uksed ette panna ja muretseda uued koolitarbed.
1922 nimetati ümber Pärnu VII 6-klassiliseks algkooliks, kus oli 180 õpilast 7 õpetajat.
1926. aastal tegi Pärnu linn kuueklassilise hariduse kohustuslikuks (mujal Eestis kehtis veel neljaklassiline koolikohustus). Samal aastal valmis koolimaja juurdeehitis, kuhu tehti saal ja jalutusruum, mis avati pidulikult 31. oktoobril. Poolteist miljonit marka maksma läinud ehituseks saadi raha linnakassast ja kohalike seltside korjandustest.
Elektrivalgus jõudis Raekülla 1927. aasta novembris. Järgmisel aastal rajati kooliaed ja krunt ümbritseti planguga. Kooli saali kasutasid intensiivselt lisaks ka kohalikud seltsid.
Teise maailmasõja järel kandis kool Pärnu IV mittetäieliku keskkooli nime.
1962. aastal ehitati kooliaeda uus algklasside hoone ja järgmisel aastal anti koolile nimeks Pärnu VIII 8-klassiline kool.
1. septembril 1979 kolisid koolihoone amortiseerumise tõttu lapsed vanast koolihoonest Lydia Koidula nimelisse Pärnu II keskkooli ja Raekülas peatus päevane üldhariduse andmine. Maja siiski päris tühjaks ei jäänud, sinna said ruumid Pärnu kaks õhtukeskkooli, millest hiljem kasvas välja Täiskasvanute gümnaasium. Algklasside majas on tegutsenud Pärnu noorte tehnikamaja ja Pärnu kunstikool.
1. septembril 1991 alustas Pärnu Raeküla Keskkool uues õppehoones (Käo 4) munitsipaalkoolina, 291 õpilase ja 20 õpetajaga.
6. juunil 1997 nimetati kool Pärnu Raeküla Gümnaasiumiks.
1. septembril 2010 nimetati kool Pärnu Raeküla Kooliks, muutudes põhikooliks.
1. septembril 2011 alustas koolis esimene spordiklass (jalgpall, tennis).
1. septembril 2014 avati renoveeritud Lembitu 1A õppehoone.

Koolihoone

Ehitusmeistri Martin Kleini juhtimisel ehitati 1912. aastal kahte klassiruumi ja õpetaja korterit mahutav püstpalkidest koolihoone (minimaalsete rahaliste ressursside eest).
1926. aastal valmis juurdeehitis jalutusruumi ja saaliga (10x12 m²).
Linnaosa kasvu tõttu suurenes laste arv, mis tingis lisahoone ehitamise 1962. aastal (Lembitu 1A).
Praegune koolihoone (Käo 4) valmis 1991. aasta sügisel. Koolil on täismõõtmetega võimla.
1999. aastal rekonstrueeriti staadion.
1. septembril 2014 avati pidulikult Lembitu 1A renoveeritud õppehoone.